Fant narkotika i Verdikommisjonens arkiv

Husker du Bondevik-regjeringens Verdikommisjon? Den er utgangspunktet for at Riksarkivet noe uforvarende har oppbevart narkotika i sine arkivmagasiner de siste årene.

Verdikommisjonen (i bakgrunnen) samlet til samtale om verdier i 1998. I forgrunnen hilsenen som dukket opp i kommisjonens arkiv nå nylig, da Riksarkivet tok en nærmere titt i sine hyller. Falch, Knut/Riksarkivet

4. des. 2015 17:14 Sist oppdatert 4. desember 2015

Dette var hi Riksarkivet

I 1998 etablerte daværende statsminister Kjell Magne Bondevik (KrF) det som trolig er en av de mest omtalte offentlige kommisjonene i norsk historie. Tanken bak Verdikommisjonen var å «bidra til en verdimessig og samfunnsetisk mobilisering, for å styrke positive fellesskapsverdier i samfunnet».

Et stort antall enkeltmennesker og organisasjoner sendte inn tusenvis av brev (husk, dette var på 90-tallet) for å si sin mening om verdier. Etter at kommisjonens arbeid ble lagt ned i 2001, ble hele dokumentsamlingen oversendt til Riksarkivet. Og der har den blitt liggende, helt til Riksarkivet bestemte seg for å se etter litt uvanlige historier til sin Facebook-julekalender.

— I forbindelse med en tidligere i sak i Aftenposten ble det trukket frem arkiver som er veldig lite brukt, og vi tenkte at dette kunne være en god anledning til å vise frem eksempler på arkiver som sjelden blir brukt av publikum, men som kan inneholde mye rart og spennende, sier avdelingsdirektør Øyvind Ødegaard i Riksarkivet.

Les saken:

Les også Hørt om Statens fettdirektorat eller Kontoret for belgisk murstein?

— Høyest uvanlig

Noen i Riksarkivet lette seg frem til Verdikommisjonens esker. Og i en av disse, sammen med et ark med den håndskrevne teksten «From Amsterdam, with warm regards» , lå en rullet sigarett med narkotika (eller joint, som mange kaller det), trolig i form av cannabis.

«Oss bekjent er dette den eneste narkotikaen som finnes i arkivmagasinene våre», skriver Riksarkivet på Facebook.

— Dette er høyst uvanlig og irregulært, sier Ødegaard.

Arkivene i Riksarkivet er i prinsippet åpent for alle. Derfor vil arkivet nå innføre noen kompenserende tiltak i sakens anledning.

— Vi kommer nok til å fjerne den (narkotikasigaretten, red.anm.) fra det åpne arkivet for å unngå at noen skulle bli fristet, og sannsynligvis vil vi erstatte den med et bilde av funnet, sier Ødegaard.

Pliktoppfyllende byråkrat?

Men hvordan endte den der? Riksarkivets folk er ikke helt sikre, men en teori er at den er blitt sendt i posten fra Amsterdam av en person som mente at nettopp dette representerte gode verdier, og at den deretter er blitt arkivert av en pliktoppfyllende byråkrat.

Her trengs det en liten ringerunde med nostalgisk snert. Fikk kommisjonen med seg at en joint fra Amsterdam ble spilt inn som en god samfunnsverdi?

Inge Eidsvåg (til venstre) fotografert under Verdikommisjonens gullalder i 1999. Johansen, Erik

— Dette var nytt for meg, sier en lettere lattermild IngeEidsvåg, som var nestleder i kommisjonens styringsgruppe.

- Var legalisering av narkotika et tema for kommisjonens arbeid?

— Nei, det kan jeg ikke huske at det var. Det var andre ting som sto sentralt der, sier han.

Det begynner å bli dårlig plass:

Les også Her er det smekkfullt

Les også Klikk deg inn i fortiden hjemmefra

— Alt måtte arkiveres

Fred-Olav Sørensen var sekretariatsleder for kommisjonen. Heller ikke han kan erindre å ha sett noe til den varme hilsenen fra Amsterdam.

— Det tror jeg i så fall at jeg ville ha husket.

Sørensen forteller at de mottok store mengder post, og at alt måtte arkiveres i henhold til offentlighetsloven.

— Vi var forpliktet til å ta vare på alt, sier han.

- Hva tror du kan ha skjedd?

— Kommisjonen fikk en del internasjonal oppmerksomhet. En forklaring kan være at noen i Amsterdam har fått med seg dette, og mente det var morsomt å sende denne hilsenen til kommisjonen i posten, sier Sørensen.

Har også brødskiver og mordvåpen i arkivene

Riksarkivets avdelingsdirektør forteller at dette ikke er det eneste eksempelet på at arkivet inneholder pussigheter i form av andre ting en papirdokumenter.

— Vi har flere eksempler på at det har dukket opp brødskiver, blant annet i forbindelse med en sak i Bergen der det ble klaget på at et serveringssted hadde for tynne skiver. Vi har også en del bevisgjenstander fra kriminalsaker, som mordvåpen, sier Ødegaard.

For de spesielt interesserte: Det hele finnes under arkivreferanse S-6084, Da 13.